་སྨན་བླ་མཆེད་བརྒྱད་ཀྱི་དབང་གི་སྟ་གོན་དང་དངོས་གཞིའི་བརྡ་དཀྲོལ་ཟབ་དོན་གསལ་བའི་མེ་ལོང་ཞེས་བྱ་བ་བཞུགས་སོ།  །  ༄༅༅།  ། དེ་རིང་སྟ་གོན་ལ་ས་བཅད་དགུ་ཡོད་པ་ལས།  དང་པོ་ཀུན་སློང་བཅོས་པ་ནི་ཁྱེད་རང་རྣམས་ཀྱི་བསམ་པ་སྔགས་ཀྱི་ལམ་འདི་དག་ཉམས་སུ་ལེན་པ་འདི་ལ་དོན་དུ་གཉེར་བྱ་གསུམ་ཡོད་ཅིང་།  ཚེ་འདིར་བདེ་བ་དང་།  ཚེ་ཕྱི་མ་མངོན་མཐོ་ཙམ་ཐོབ་ཕྱིར་དང་།  སེམས་ཅན་ཐམས་ཅད་ཀྱི་དོན་དུ་ངེས་ལེགས་ཐོབ་ཕྱིར་གསུམ་ལས།  དང་པོ་གཉིས་དོན་ཉི་ཚེ་བ་ཡིན་པས་མི་བྱ་ཞིང་།  ཕྱི་མ་ལྟར་སྒྲུབ་སྙམ་པའི་བློ་བསྐྱེད་དགོས་ཞེས་སློབ་དཔོན་གྱི་གདམས་བྱུང་སྙམ་པར་བྱ།  གཉིས་པ་ནི།  ཁྱེད་རང་རྣམས་ཐ་མལ་གྱི་སྣང་ཞེན་དང་བྲལ་བའི་ཕྱིར་ལྷའི་སྐུར་བསྐྱེད་བྱུང་སྙམ་པ་བྱ།  གསུམ་པ་ནི།  འདོད་བྱའི་བཅོམ་ལྡན་འདས་སྨན་གྱི་ལྷའི་དབང་གི་སྟ་གོན་གྱི་རིམ་པ་རྣམས་དང་།  སྐབས་(༡༤༠)དེར་བསྟན་པའི་བཟུང་བྱའི་ཆོས་མཐའ་དག་སྩལ་ཏུ་གསོལ་བསམ་པ་དང་བཅས་གསོལ་འདེབས་ཀྱི་རྗེས་ཟློས་གསུམ་བྱ།  བཞི་པ་ནི།  ཁྱེད་རང་རྣམས་ལ་ཐེག་པ་ཆེན་པོ་སྔགས་ཀྱི་ལམ་འདི་བསྟན་པར་བྱ་ཡི།  འདི་ནི་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་ཡིན་པས་ཚུལ་འདི་ཉིད་ལ་མོས་པ་གཞན་དུ་མི་འགྱུར་བ་བརྟན་པར་གྱིས་ཤིག་ཅེས་གདམས་བྱུང་བསམ་པ་བྱ།  ལྔ་པ་སྡོམ་བཟུང་ནི།  སྔགས་ཀྱི་ལམ་འདི་ཐེག་པ་ཆེན་པོའི་ཆོས་ཡིན་པས་བྱང་སྡོམ་ངེས་པར་བཟུང་དགོས།  དེ་བཟུང་བ་ལ་མདུན་གྱི་ནམ་མཁར་བཅོམ་ལྡན་འདས་བདེ་བར་གཤེགས་པ་བརྒྱད་ལ་སྐྱབས་གནས་མཐའ་དག་གིས་བསྐོར་བར་མོས་ཤིང་།  དེ་དག་གི་སྤྱན་སྔར་དཀོན་མཆོག་གསུམ་གྱི་ཡོན་ཏན་དྲན་པའི་སྒོ་ནས་སྐྱབས་སུ་འགྲོ་བ་དང་།  སྡིག་པའི་ལས་བགྱིས་པ་རྣམས་སྙིང་ཐག་པ་ནས་བཤགས་ཤིང་སྡོམ་པ་དང་།  དགེ་ཚོགས་ལ་ཡི་རང་བ་དང་བཅས་པའི་སྒོ་ནས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ།  དེའི་ཕྱིར་དུ་བྱང་ཆུབ་སེམས་དཔའི་སྡོམ་པའི་ཚོགས་མཐའ་དག་བཟུང་ངོ་སྙམ་པ་དང་བཅས་རྗེས་ཟློས་གསུམ་བྱ་ཞིང་།  མཇུག་རྫོགས་པ་དང་སྡོམ་པ་ཐོབ་བྱུང་སྙམ་པའི་བློ་བསྐྱེད་དགོས།  དྲུག་པ་ནི།  ཁྱེད་རང་རྣམས་ཀྱི་ལུས་ངག་ཡིད་གསུམ་ལྷའི་སྐུ་གསུང་ཐུགས་གསུམ་གྱི་ངོ་བོར་བྱིན་གྱིས་རློབས་པ་ཡིན།  བདུན་པ་ནི།  སོ་ཤིང་དངོས་གྲུབ་གང་འགྲུབ་བརྟག་པར་བྱ་བའི་དོན་ཡིན།  བརྒྱད་པ་ལ།  ཁྱོར་ཆུ།  ཀུ་ཤ། སྲུང་སྐུད་གསུམ་སྦྱིན་པ་ནི།  གསང་དབང་གི་སྣོད་དུ་འགྱུར་མིན་དང་།  བར་ཆད་ཡོད་མེད་བརྟག་པའི་ཕྱིར་དོ་ནུབ་རྨི་ལམ་བཟུང་དགོས་པ་མི་འཁྲུལ་བའི་ཆེད་དུ་ཡིན།  དགུ་པ་ནི།  སྔགས་ཀྱི་ལམ་འདི་ལྟ་བུ་ཉམས་སུ་བླང་བ་དོན་ཆེན་པོ་འགྲུབ་པ་ཡིན་པས་ཚུལ་དེ་ལ་དགའ་སྤྲོ་བྱེད་དགོས་པ་རྒྱུ་མཚན་དང་བཅས་(༡༤༡)བཤད་པ་དང་།  རྨི་ལམ་ཇི་ལྟར་བཟུང་བའི་ཚུལ་དང་།  བསྲུང་བའི་ཕྱིར་ལས་སྔགས་སྟེར་བ་ཡིན།  འདིས་སྟ་གོན་གྱི་རིམ་པ་ཕུལ་ཟིན། ༈དབང་དངོས་གཞིའི་བརྡ་དཀྲོལ་བཞུགས།  དེ་རིང་དབང་དངོས་གཞི་འབུལ་བ་ལ།  ཐོག་མར་ཁ་སང་ཞུས་པ་ལྟར་གྱི་རྨི་ལམ་བཟུང་བ་དེ་བཞིན་ལ་ལྷ་དང་བླ་མ་མཇལ་བ།  མཆོད་པའི་ལས་ལ་བརྩོན་པ།  གོས་གསར་པ་གྱོན་པ།  རི་བོའི་རྩེ་མོར་འཛེག་པ།  གྲོགས་དང་མཛའ་བོ་འཕྲད་ཅིང་དགེ་བའི་གཏམ་སྨྲ་བ།  སྨན་སྣ་ཚོགས་མཐོང་བའམ་གཞན་གྱིས་སྟེར་བ་སོགས་བྱུང་ན་ལེགས།  ཐུར་དུ་བབས་པ།  གོས་དྲི་མ་ཅན་དང་ནག་པོ་གྱོན་པ།  མི་དགའ་བའི་གཏམ་སྨྲ་བ།  གཞན་གྱིས་ཁྲོ་བར་བྱེད་པ་སོགས་རྨིས་ན་ངན་པ་ཡིན།  དེ་ལྟར་རྨིས་ཀྱང་ཡིད་ཕམ་པར་བྱ་མི་དགོས་པ་བཟློག་ཐབས་ཅི་རིགས་ཡོད་ཀྱང་།  དེའི་ནང་ནས་ལས་སྔགས་བརྗོད་ཅིང་བསང་ཆུ་འཐོར་བ་ཕྱག་ལེན་ཡིན་འདིའི་ཚེ་བསང་ཆུའི་རྡུལ་དག་ལས་ཁྲོ་བོ་དཔག་མེད་སྤྲོས་ཏེ་བགེགས་རྣམས་རྒྱ་མཚོའི་ཕ་མཐར་བསྐྲད་སོང་སྙམ་པ་བྱ།  གསོལ་འདེབས་བྱིངས་ཁ་སང་དང་འདྲ་ཞིང་།  དམིགས་བསལ་སྨིན་བྱེད་དབང་གི་རིམ་པ་དང་།  སྔགས་ཀྱི་དེ་ཉིད།  དམ་ཚིག་གི་ཚོགས།  དེའི་རྟེན་བྱང་ཆུབ་ཀྱི་སེམས་དང་།  ཐུན་མོང་མ་ཡིན་པའི་སྐྱབས་འགྲོའི་ཚུལ་རྣམས་ལེགས་པར་སྩལ་ཏེ་ཐར་པ་ཆེན་པོའི་གྲོང་ཁྱེར་མཆོག་ཏུ་བཀྲི་བར་མཛད་དུ་གསོལ་སྙམ་པ་དང་བཅས་རྗེས་ཟློས་གསུམ་བྱ།  ཐ་མལ་གྱི་སྣང་ཞེན་སྦྱོང་དགོས་པའི་ཕྱིར་ལྷའི་ཆས་གོས་སྦྱིན་པ་ལ་སློབ་དཔོན་གྱིས་ངོ་བོ་ཡེ་ཤེས་ལྔའི་བདག་ཉིད་ལ་རྣམ་པ་གོས་སོ་སོའི་རྣམ་པ་ཤར་བ་རེ་བསྐོན་བྱུང་སྙམ་པ་གྱིས།  དགོས་པའི་གཙོ་བོ་ལྷའི་བརྟུལ་ཞུགས་དང་མ་བྲལ་བའི་སྒོ་ནས་ཐ་མལ་གྱི་སྣང་ཞེན་སྦྱོང་བ་དང་།  དྲན་པ་གསོ་བའི་མཚོན་བྱེད་ཡིན།  མིག་དར་འཆིང་བ་ནི་ཡིད་གཞན་དུ་མི་གཡེང་བ་དང་།  དུས་སུ་མ་བབས་པར་དཀྱིལ་འཁོར་མཐོང་བ་དགག་པའི་ཕྱིར་ཡིན།  མེ་ཏོག་གི་འཕྲེང་བ་འདི་དཀྱིལ་འཁོར་དུ་ཞུགས་ནས་ལྷ་མཇལ་བའི་སྐབས་སུ་(༡༤༢)འབུལ་བྱེད་ཡིན།  ངོ་བོ་རིགས་ལྔའི་རང་བཞིན་ལ་རྣམ་པ་མེ་ཏོག་གི་འཕྲེང་བའི་རྣམ་པ་ཡིན།  ཁྱེད་རང་རྣམས་སྨན་པའི་རྒྱལ་པོར་གསལ་བའི་སྙིང་གར་ཉི་མ་ལ་ཧཱུཾ་སྔོན་པོ།  མགྲིན་པར་པདྨ་ལ་ཨཱཿདམར་པོ།  སྤྱི་བོར་ཟླ་བ་ལ་ཨོཾ་དཀར་པོ་གསལ་བཏབ།  དེའི་འོད་ཟེར་གྱིས་ལུས་དྭངས་ཤིང་གསལ་བར་བྱས་པའི་མོས་པ་བརྟན་པོ་བྱ་དགོས།  བྱང་སྡོམ་བཟུང་བ་ཁ་སང་སྟ་གོན་གྱི་སྐབས་ཞུས་པ་ལྟར་ཡིན།  ཐམས་ཅད་རྣལ་འབྱོར་དུ་སེམས་བསྐྱེད་པ་ནི་ཁྱེད་རང་རྣམས་ཀྱི་བསམ་ངོར་སེམས་ཅན་སྡུག་བསྔལ་གྱིས་མནར་བ་མི་བཟོད་པའི་སྒོ་ནས་དེ་ལས་སྐྱོབ་པའི་ཕྱིར་སངས་རྒྱས་ཐོབ་པར་བྱའོ་སྙམ་པ་ཤུགས་ཆེན་པོ་ཞིག་བསྐྱེད་དེ་རྣམ་པ་ཟླ་བའི་དཀྱིལ་འཁོར་ཉ་གང་བའི་རྣམ་པར་བསྒོམ།  སླར་ཡང་ཆོས་ཐམས་ཅད་ཀྱི་སྟེང་གི་གནས་ལུགས་རང་བཞིན་གྱིས་མ་གྲུབ་པའི་སྟོང་པ་དང་རང་སེམས་དེ་དབྱེར་མ་མཆིས་པའི་དོན་དམ་སེམས་བསྐྱེད།  དེ་ཟླ་བའི་སྟེང་དུ་རྡོ་རྗེ་དཀར་པོ་རྩེ་ལྔ་གྱེན་བསྒྲེངས་ཀྱི་རྣམ་པར་གསལ་བཏབ་སྟེ་སྔགས་འདིའི་རྗེས་ཟློས་མཛོད།  སླར་སློབ་དཔོན་གྱིས་སྔགས་བརྗོད་ཅིང་རྡོ་རྗེ་མེ་ཏོག་དང་བཅས་སྙིང་གར་རེག་པའི་སྟངས་ཀ་བྱེད་པའི་ཚེ་བླ་མའི་སྙིང་གའི་སེམས་བསྐྱེད་ཀྱི་ངོ་བོ་ཟླ་བ་རྡོ་རྗེ་ལས་རང་འདྲ་རེ་ཆད་དེ་ཁྱེད་རང་རྣམས་ཀྱི་སྙིང་གའི་ཟླ་བ་རྡོ་རྗེ་ལ་ཐིམ་པའི་སེམས་ཤིན་ཏུ་བརྟན་པར་བྱས་པའི་མོས་པ་མཛོད།  དེ་རྗེས་བླ་མས་དཀྱིལ་འཁོར་གྱི་གསང་བའི་གནད་རྣམས་དཀྱིལ་འཁོར་དུ་མ་ཞུགས་པ་དང་།  ཞུགས་ཀྱང་མ་དད་པ་རྣམས་ལ་མ་སྨྲ་ཞིག་ཞེས་གདམས་བྱུང་སྙམ་པ་མཛོད།  དེ་ཡན་དཀྱིལ་འཁོར་གྱི་ཕྱིར་བྱ་བ་ཡིན།  ནང་དུ་བྱ་བ་ལ།  སློབ་དཔོན་གྱི་སྔགས་བརྗོད་ཅིང་སྟངས་ཀ་བྱ་བའི་ཚེ་དཀྱིལ་འཁོར་གྱི་ཤར་སྒོ་ཧར་གྱིས་ཕྱེ་ནས་ནང་དུ་སླེབ་པ་དང་།  ཤར་སྒོའི་ནང་ནས་ཐལ་མོ་སྤྱི་མགྲིན་སྙིང་ག་གསུམ་དུ་སྦྱར་ནས་ལུས་ས་ལ་ཕབ་པའི་ཕྱག་འཚལ་བར་མོས་ཏེ་སྔགས་འདིའི་རྗེས་ཟློས་ཀྱིས།  ཡེ་ཤེས་དབབ་པའི་ཕྱིར་དུ་གསོལ་འདེབས་གསུམ་བྱ།  དེའི་རྗེས་བླ་མའི་སྙིང་གའི་འོད་(༡༤༣)ཟེར་གྱིས་སངས་རྒྱས་བྱང་སེམས་ཐམས་ཅད་སྤྱན་དྲངས་ཏེ་ཁྱེད་རང་རྣམས་ཀྱི་ལུས་ལ་ཐིམ་སོང་བསམ་པར་བྱ།  བླ་མས་སྔགས་བརྗོད་པའི་ཚེ་བྱིན་རླབས་རྣམས་བརྟན་པར་བྱས་སོང་བསམ་དགོས།  མིག་དར་ཧར་གྱིས་བསལ་ནས་དཀྱིལ་འཁོར་གྱི་བར་སྣང་ལ་བལྟས་པས་མདོག་མི་འདྲ་བ་སྣང་བ་དེར་དངོས་གྲུབ་གང་འགྲུབ་བརྟགས་པ་ཡིན།  སློབ་དཔོན་གྱི་ལག་གི་རྡོ་རྗེ་ལ་འཇུས་ཏེ་དཀྱིལ་འཁོར་གྱི་རྩིག་འགྲམ་ནང་ལོགས་ནང་བསྐོར་ལན་གསུམ་བགྱིས་པར་བསམ་ནས་སྔགས་ཀྱི་རྗེས་ཟློས་བྱེད་དགོས།  མཚམས་འདིར་སློབ་དཔོན་གྱིས་བདེན་སྟོབས་བརྗོད།  སླར་ཡང་ཁྱོད་རང་རྣམས་གཙོ་བོའི་མདུན་ན་གནས་ཤིང་སྔར་གྱི་མེ་ཏོག་དེའི་ནང་ནས་ཡངས་ཤིང་མ་རྙིང་པ་ཞིག་གཙོ་བོའི་དབུ་ལ་འབུལ་བར་མོས་ཏེ་སྔགས་འདིའི་རྗེས་ཟློས་བགྱིས་པ་དང་མཉམ་དུ་དཀྱིལ་འཁོར་གྱི་སྟེང་དུ་འདོར་དགོས།  འདིར་གསང་མིང་འདོགས་ཤིང་།  ལྷ་གང་གི་སྒོ་ནས་འགྲུབ་པའི་ལས་སྐལ་བརྟགས།  འདི་ཡན་དཀྱིལ་འཁོར་དུ་ཞུགས་ཀྱང་ལྷ་དངོས་སུ་མ་མཇལ་བ་ཡིན།  འདི་ནས་མིག་དར་ཕྱེ་སྟེ་ལྷ་ངོ་སྤྲོད་པ་ལ།  ཐོག་མར་ཁྱོད་རང་རྣམས་ཀྱི་སྙིང་གར་ཧཱུཾ།  དཔྲལ་བར་རམ།  མིག་གཉིས་ལ་ཨོཾ་འོད་ཟེར་འབར་བ་རེ་གསལ་འདེབས་དགོས།  ངོས་ཀྱིས་སྟངས་ཀ་བགྱིས་པ་དང་སྙམ་དུ་མིག་དར་དང་མ་རིག་པའི་ལིང་ཏོག་ལྷན་ཅིག་ཏུ་བསལ་བར་མོས།  དེ་ནས་ལྷ་ངོ་སྤྲད་པ་ལྟར་དངོས་སུ་མཐོང་བྱུང་སྙམ་པའི་མོས་པ་བྱ།  ྾྾྾སྒྲིབ་པ་དག་པའི་ཕྱིར་ཁྲུས་བྱ་ལ་ཐོག་མར་སྐྱབས་ཡུལ་རྣམས་ལ་སྐུ་ཁྲུས་གསོལ་ཏེ་དེའི་མཇུག་སློབ་དཔོན་གྱིས་བུམ་ཆུ་འཐོར་བའི་ཚེ་སྡིག་སྒྲིབ་མ་ལུས་པ་བཀྲུ་བ་དང་།  སླར་ཁ་ནང་དུ་ཆུ་འཛིན་ངོས་ཀྱིས་རྨ་བྱའི་སྒྲོའི་སྟེང་དུ་སྔགས་འཕྲེང་བཀོད་པའི་འོད་ཟེར་གྱིས་བཀྲུས་ཏེ་མ་དག་པའི་ལྷག་མ་བྱབས་ཏེ་ཁ་ནང་གི་ཆུ་ལ་བསྟིམས་ནས་ཁའི་ཆུ་སྔར་གྱི་དྲི་ཆུའི་སྟེང་དུ་འདོར།  སློབ་དཔོན་གྱི་སྙིང་ག་ནས་འོད་ཟེར་འཕྲོས་པས་ཁྱེད་རང་རྣམས་ཀྱི་ལུས་ཀྱི་ཆ་ཐམས་ཅད་རྡོ་རྗེའི་རང་བཞིན་དུ་བྱས་ཏེ་གདོན་བགེགས་གང་གིས་ཀྱང་མི་ཚུགས་པའི་སྲུང་བ་(༡༤༤)བྱས་བྱུང་སྙམ་པ་བྱ་དགོས།  དེ་རྗེས་དབང་ཞུ་བའི་ཕྱིར་མཎྜལ་ཕུལ་ཏེ།  སྔོན་བྱུང་ལ་རྡོ་རྗེ་འཆང་གིས་སངས་རྒྱས་ལ་ཇི་ལྟར་དབང་བསྐུར་བ་བཞིན་སློབ་དཔོན་ཁྱེད་ཀྱིས་བདག་ལ་དབང་བསྐུར་དུ་གསོལ་སྙམ་ཞིང་གསོལ་བ་ལན་གསུམ་འདེབས།  ཁྱེད་རང་རྣམས་དཀྱིལ་འཁོར་གྱི་ཤར་དུ་པདྨ་དང་ཟླ་བའི་གདན་གྱི་དབང་སྟེགས་ལ་འཁོད་ཅིང་།  སྨན་བླར་གསལ་འདེབས།  ཡེ་ཤེས་ལྔའི་བདག་ཉིད་ཅན་གྱི་བུམ་ཆུ་སྒྲུབ་ཅིང་དབང་ལྷ་སྤྱན་དྲངས།  བླ་མ་ནམ་མཁའི་ལྷ་དང་བཅས་པ་རྣམས་ཀྱིས་བཀྲ་ཤིས་ཀྱི་ཚིག་བརྗོད།  སླར་སློབ་དཔོན་གྱིས་ལག་གི་བུམ་ཆུས་དབང་བསྐུར་ཞིང་ཕྱིན་དྲུག་གི་ཚིགས་བཅད་བརྗོད་པའི་ཚེ་ཉོན་མོངས་པ་སེར་སྣ།  ཚུལ་འཆལ།  ཁོང་ཁྲོ།  ལེ་ལོ།  རྣམ་གཡེང་།  ལོག་པར་ལྟ་བ་སོགས་ཀྱི་དྲི་མ་སྦྱངས།  བདེ་བ་ཆེན་པོ་སྐྱེས།  ཕར་ཕྱིན་དྲུག་གི་ནུས་པ་བཞག་དབང་ལྷ་རྣམས་ལུས་ལ་བསྟིམས་ཆུ་དབང་དེས་ཉོན་མོངས་པ་ལྔའི་དྲི་མ་སྦྱངས།  རྣམ་ཤེས་ལྔ་གནས་བསྒྱུར།  མཚན་མེད་ཀྱི་ལམ་སྒོམ་པ་ལ་དབང་།  འབྲས་བུ་ཆོས་སྐུ་འགྲུབ་པའི་ནུས་པ་ཅན་དུ་བྱས།  གཉིས་པ་ཅོད་པན་གྱི་དབང་ནི།  རིགས་ལྔའི་རང་བཞིན་ཅོད་པན་ཤིས་བརྗོད་སོགས་སྔོན་དུ་འགྲོ་བའི་སྒོ་ནས་མགོར་བསྐོན་པས་རིགས་ལྔའི་སངས་རྒྱས་མྱུར་དུ་ཐོབ་པའི་ནུས་པ་གཞག། མཐར་ཆུའི་དབང་གིས་བརྟན་པར་བྱས་ཤིང་།  དབང་ལྷ་བསྟིམས།  ཅོད་པན་གྱི་དབང་ཐོབ་པས་དྲི་མ་ལྔ་སྦྱངས་ཕུང་པོ་ལྔ་གནས་བསྒྱུར།  མཚན་བཅས་ཀྱི་རྣལ་འབྱོར་སྒོམ་པ་ལ་དབང་།  འབྲས་བུ་གཟུགས་སྐུ་འགྲུབ་པའི་ནུས་པ་བཞག་པ་ཡིན།  གསུམ་པ་སྔགས་ཀྱི་རྗེས་གནང་གི་དོན་དུ་གསོལ་འདེབས་ལན་གསུམ་བྱ།  སློབ་དཔོན་གྱི་སྙིང་གའི་སྔགས་འཕྲེང་ལས་རང་འདྲ་གཉིས་པ་ཕྱུང་།  ཁྱེད་རང་རྣམས་ཀྱི་ཁར་ཞུགས།  སྙིང་གར་ཟླ་བའི་སྟེང་དུ་ཧཱུཾ་ཡིག་གི་མཐར་འཁོད་པའི་མོས་པ་བཅས་སྔགས་ཀྱི་རྗེས་ཟློས་ལན་གསུམ་བྱ།  དེ་ཡང་དད་པའི་ཚེ་བྱིན་གྱིས་(༡༤༥)བརླབས།  གཉིས་པས་དབྱེར་མེད་དུ་འདྲེས།  གསུམ་པས་བརྟན་པར་བྱས་པའི་མོས་པ་བྱ།  འདིར་འཁོར་ལོ།  དུང་།  པོ་ཏི་རྣམས་ཀྱི་དབང་བསྐུར་བ་ནི་དེང་ཕྱིན་ཆད་གདུལ་བྱ་རྣམས་ཀྱི་ཁམས་བསམ་དང་།  འཚམས་པར་ཆོས་ཀྱི་འཁོར་ལོ་བསྐོར་བར་གདམས་པའི་ཆེད་དུ་ཡིན།  སླར་ཡང་ཁྱོད་རང་རྣམས་ཆོས་ཀྱི་རྒྱལ་སྲིད་ལ་དབང་བསྒྱུར་བའི་ཕྱིར།  རྒྱལ་སྲིད་སྣ་བདུན་དང་།  བཀྲ་ཤིས་པའི་རྫས་བརྒྱད་ཀྱི་དབང་བསྐུར་བས་མི་མཐུན་པའི་ཕྱོགས་ཀུན་ལས་རྒྱལ་ཞིང་།  ཕུན་ཚོགས་མཐའ་ཡས་ངང་གིས་འདུ་བའི་བཀྲ་ཤིས་ཀྱི་དཔལ་ཡོན་ཀུན་ཏུ་འབར་བར་གྱུར་པའི་མོས་པ་མཛོད།  དེ་ལྟར་རྗེས་གནང་སྦྱིན་པས་རིགས་གསུམ་སྤྱི་དང་བྱེ་བྲག་གི་དཀྱིལ་འཁོར་བྲི་སྒྲུབ་སོགས་ལ་དབང་།  འཕྲིན་ལས་བཞིའི་སྒོ་ནས་འགྲོ་བའི་དོན་འགྲུབ་པའི་ནུས་པ་བཞག། འབྲས་བུ་རིགས་གསུམ་གྱི་ཆོས་ཀྱི་འཁོར་ལོ་བསྐོར་བའི་གོ་འཕང་ཐོབ་པའི་སྐལ་བ་ཅན་དུ་བྱས་སོ།  ། འོ་དེ་ལྟར་ད་ལམ་བཅོམ་ལྡན་འདས་སྨན་གྱི་ལྷའི་དབང་གི་རིམ་པ་རྣམས་ལེགས་པར་ཕུལ་ཟིན།  རང་ཉིད་ལ་རྡོ་རྗེ་སློབ་དཔོན་དུ་འོས་པའི་མཚན་ཉིད་ཚང་བ་དཀའ་ཞིང་དཀྱིལ་འཁོར་ཆེན་པོའི་རྣམ་གཞག་མཐའ་ཆོད་པའི་བློ་གྲོས་ཀྱི་རྩལ་དམན་ཡང་།  རྟའི་ཡོན་ཀྲང་མཆོག་གིས་དབུས་རྡོ་རྗེ་སློབ་མ་ཁྱེད་རང་རྣམས་ཀྱིས་བསྐུལ་བའི་ངོ་མ་བཟློག་པར་ཡོངས་འཛིན་རྗེའི་བཀའ་དྲིན་ལས་དབང་གི་རྒྱུན་ཐོབ་ཅིང་དབང་ནོད་པའི་རྡོ་རྗེ་སློབ་དཔོན་ལ་སངས་རྒྱས་དངོས་ཀྱི་འདུ་ཤེས་མ་བོར་ཙམ་དང་།  ལས་རུང་གི་བསྙེན་པ་ཐོན་པ་ཙམ་ཞིག་རྒྱུ་མཚན་བྱས་ནས་སློབ་དཔོན་གྱི་འཁུར་བཟུང་སྟེ།  མཐོང་རྒྱུད་ཕྱག་ལེན་མ་ཉམས་པ་བགྱིས་ཁུལ་ཞུས་པ་ཡིན།  རང་ཅག་རྣམས་ཀྱིས་ཚུལ་འདིར་འབད་པའི་དགེ་བའི་མཐུ་ལ་བརྟེན་ནས་འཇིག་རྟེན་གྱི་ཁམས་སྤྱི་དང་བྱེ་བྲག་རྒྱ་ཡུལ་འདིར་མདོ་དང་སྔགས་ཀྱི་ཆོས་ཚུལ་མཐའ་དག་འཕེལ་བར་གྱུར་ནས་༧རྒྱལ་བའི་བསྟན་པ་རིན་པོ་ཆེ་གོང་ནས་གོང་དུ་འཕེལ་བའི་ཆ་རྐྱེན་མཆོག་ཏུ་འགྱུར་བ་དང་།  ཁྱད་པར་དེང་དུས་དུག་གསུམ་གྱི་རང་མདངས་གཡོས་པས་སྐྱེ་འགྲོ་མཐའ་དག་ཕན་ཚུན་འཁོན་དུ་འཛིན་ཅིང་།  གཡུལ་འཁྲུག་ལ་སོགས་པས་སྡུག་བསྔལ་བར་གྱུར་བ་འདི་དག་ལ་སྙིགས་མའི་འགྲོ་(༡༤༦)བ་འདུལ་བ་ཕྱག་མཚན་དུ་བཞེས་པའི་བདེ་བར་གཤེགས་པ་མཆེད་བརྒྱད་ཀྱི་ཐུགས་རྗེའི་འོད་ཟེར་དང་།  སྔོན་གྱི་སྨོན་ལམ་བདེན་ཚིག་གི་ནུས་མཐུ་བླ་ན་མེད་པའི་སྟོབས་ཀྱིས་སྡུག་བསྔལ་དེ་ལྟ་བུ་ལས་མྱུར་བ་ཉིད་དུ་བསྒྲལ་ནས་བྱམས་པའི་སེམས་དང་ལྡན་ཞིང་།  རིགས་ལྔའི་འགྲོ་བ་རྣམས་བློའི་འཇུག་པ་གཅིག་ཏུ་མཐུན་པའི་སྒོ་ནས་བསྟན་པ་རིན་པོ་ཆེར་སྲི་ཞུ་དང་།  རྒྱལ་ཁབ་ཆེན་པོའི་ཆབ་སྲིད་གོང་དུ་འཕེལ་བ།  མངའ་འབངས་ཀུན་ཀྱང་ཆོས་འབྱོར་དགའ་བདེས་ཁྱབ་པ་སོགས་ཕུན་ཚོགས་ལུགས་བརྒྱའི་དགེ་མཚན་མཆོག་ཏུ་འབར་བའི་དཔལ་ལ་རང་གིར་སྤྱོད་པ་སོགས་ཀྱི་རྒྱུར་སྨོན་པ་ལགས་ན།  ཁྱེད་རང་རྣམས་ནས་ཀྱང་ཚུལ་དེ་བཞིན་ལྷུན་གྱིས་འགྲུབ་པའི་མཆོག་གསུམ་ལ་སྨོན་ལམ་རྣམ་པར་དག་པས་རྒྱ